K. Tóthová, poslankyňa: (2002-07-02):
Ako členka výboru pre ľudské práva som sa zúčastnila rokovania doobeda vo výbore a musím konštatovať, že všetky štyri pripomienky boli odsúhlasené poslancami vládnej koalície, zatiaľ čo poslanci opozície s prvým bodom nesúhlasili, a to z nasledovných dôvodov. Vonkoncom nie je pravda, že ide o technickú či štylistickú, či inú zmenu pri znení, ktoré sa navrhuje do § 33 ods. 1 tak, že slovo „Úrad“ sa nahrádza slovami: „Zriaďuje sa Úrad na ochranu osobných údajov, ktorý.“ Tu nejde o technickú ani štylistickú, ani inú zmenu, ale tu ide o vážny právny akt, zmenu právnej situácie. Aká je situácia dnes? Úrad vládneho zmocnenca pre osobné údaje má určitý počet pracovníkov, ktorí sa zaoberajú špeciálnou stránkou veci s tým, že personálne veci, finančné veci, veci vnútorného behu, t. j. vodiči, upratovačky a tak ďalej, sú vybavované Úradom vlády Slovenskej republiky. Pokiaľ by sme prijali toto znenie, ktoré sa navrhuje, vzniká situácia, že všetky tieto agendy, resp. ich výkon bude musieť byť uskutočňovaný výlučne týmto novým úradom, to znamená, že už Úrad vlády to nebude môcť uskutočňovať a bude potrebné na to prijať ďalších pracovníkov, ktorých by nebolo treba, ak by ostala doterajšia situácia. To je pohľad dopadu do praxe. Druhý pohľad je, či boli dodržané legislatívno-právne pravidlá. Podľa legislatívnych pravidiel každá zmena, ktorá môže mať dopad na štátny rozpočet, musí byť vyčíslená nielen pre rok, kedy sa legislatívny návrh predkladá, ale aj pre roky nasledujúce. A toto vôbec nie je splnené. Vážení páni poslanci, vážené panie poslankyne, tento parlament k vládnym návrhom poslancami vládnej koalície poschvaľoval toľko doplnení zákonov, ktoré nemali vyčíslenie finančných dopadov na rozpočet, že situácia, ako to tu prítomný pán minister financií dnes pre rozhlas uviedol, bude znamenať veľmi vážnu situáciu pre novú vládu. Dokonca vyzval, aby niektoré prijaté legislatívne opatrenia sa vôbec nerealizovali. Ja oceňujem tento triezvy prístup ministra financií a apelujem, vážené panie poslankyne a páni poslanci, na vás, aby ste túto zmenu neodsúhlasili, pretože to je ďalší výdavok na štátny rozpočet. A, vážení poslanci vládnej koalície, vy, ktorí natoľko prezentujete vytváranie podmienok pre vstup do Európskej únie, si uvedomte, že práve Európska únia apeluje na Slovenskú republiku, aby boli znížené verejné výdavky. A tu navršujeme neúčelne, pretože tieto skutočné úkony môže naďalej vykonávať Úrad vlády, kde dozaista nedôjde k prepusteniu pracovníkov, pretože popri agende, ktorá im ostane, kľudne môžu túto agendu vykonávať. Teda môj záver z vystúpenia krátkeho, ktoré tu mám, je taký, že nesúhlasím s akceptáciou bodu 1 vráteného návrhu, pretože nemá finančné vyčíslenie. Je pravdou, že Kancelária prezidenta nezvykne dávať finančné vyčíslenia, ale potom nemožno, aby takéto zmeny na základe vráteného legislatívneho návrhu pánom prezidentom sa uskutočnili. Patrím medzi tých poslancov, ktorí doposiaľ v prevažnej až drvivej väčšine sa stotožnili s názormi prezidenta, aj keď táto snemovňa ich neprijala a naďalej ostali v platnosti podľa môjho názoru aj protiústavné zákony. V tomto prípade však veľmi dôrazne poukazujem na neprijateľnosť bodu 1. A nielen ja, ale, dúfam, aj moji kolegovia nebudú hlasovať za prijatie tohto návrhu uvedeného pod bodom 1. (Hlasy z pléna.) Ja ten návrh nedávam na osobitné hlasovanie, pretože kto bude so mnou súhlasiť, nech ten návrh dá. Môžete to byť aj vy, pán spravodajca. Je to možné, nie? Môžem ho dať aj ja, tak potom môžete to poznačiť, lebo nemám to písomne pripravené. Áno? Dobre? Vážené dámy, vážení páni, ďakujem vám za pozornosť. M. Andel, podpredseda NR SR: Ďakujem, pani kolegyňa, za vaše vystúpenie. Dámy a páni, prerušujem rokovanie o tomto bode nášho programu, takisto prerušujem dnešné rokovanie 61. schôdze Národnej rady Slovenskej republiky, pokračovať budeme zajtra v stredu 3. júla 2002 o 9.00 hodine. (Prerušenie rokovania o 18.58 hodine.)